送後溪先生龍門賦別
作者：度正
朝代：宋

paragraphs: 皇帝龍飛慶元元，盡收耆舊爲羽翰。
誰生黨論中譁諠，一旦剪落堪悲酸。
謂曲爲直忠爲姦，謂麟爲虎鴟爲鸞。
朱劉章陳坐譏彈，彭呂繼之何摧殘。
自從阿衡扃九原，至今草木猶銜冤。
餘波滔天如驚湍，一落其中無全安。
五年天子御金鑾，恭己南面朝衣冠。
有一新進當諫垣，前言劉某入祠官，乞加竄逐風朝端。
天子曰噫子甘盤，鬚髮雪白心甚丹。
徙居房陵聖恩寬，公心怡然無怨顔。
秋風蕭蕭零露漙，浮雲散開雨脚乾。
公今度棧車北轅，有客越境追征鞍。
天之降材良獨難，達則致君窮立言。
曩時夫子投杏壇，刪詩定書傳淵騫。
春秋一字誅黄泉，萬世賊亂心膽寒。
子輿賦歸辭惠宣，仁義七篇皆肺肝。
伏羲六畫義深玄，文王明之當憂患。
降周迄孔世莫傳，東溪先生抽關鍵。
發揮絕學窮根源，惜哉遺藁今未完。
先生亂思真奇觀，庶幾後生窺成編。
君王舊學非終捐，願言珍重勤加餐。